讀放翁劍南集
作者：劉應時
朝代：宋

paragraphs: 少陵先生赴奉天，烏帽麻鞋見天子。
乾坤瘡痍塞目慘，人煙蕭瑟胡塵起。
八月之吉風淒然，北征徒步走三川。
夜經戰場霜月冷，纍纍白骨生蒼煙。
五載栖栖客蜀郡，騎馿日候平安信。
喜聞諸將收山東，拭淚一望長安近。
瞿唐想見放船時，回首夔府多愁思。
蜀人至今亦好事，翠珉盛刻草堂詩。
放翁前身少陵老，胸中如覺天地小。
平生一飯不忘君，危言曾把姦雄掃。
周流斯世轍已環，一笑又入劍南山。
酒杯吸盡錦屏秀，孤劍聲鏘峽水寒。
萬丈虹霓蟠肺腑，射虎劊鯨時一吐。
我雖老眼向昏花，夜窗吟哦雜風雨。
少陵間關兵亂中，放翁遭時樂且豐。
飽參要具正法眼，切忌錯下將無同。
茶山夜半傳機要，斷非口耳得其妙。
君不見塔主不識古雲門，異時衣鉢還渠紹。